b'\n_START_ARTICLE_\nMacrodontia cervicornis\n_START_SECTION_\nApra\xc5\xa1ymas\n_START_PARAGRAPH_\nPatinai turi dideles mandibules, kurios u\xc5\xbeauga ir iki 4 cm ilgio, pateli\xc5\xb3 mandibul\xc4\x97s daug ma\xc5\xbeesn\xc4\x97s. Toki\xc5\xb3 dideli\xc5\xb3 mandibuli\xc5\xb3 paskirtis dar ne\xc5\xbeinoma. Manoma, jog kaip ir elniavabali\xc5\xb3, jos naudojamos kovai d\xc4\x97l pateli\xc5\xb3. Prie\xc5\xa1nugar\xc4\x97l\xc4\x97s kra\xc5\xa1tai turi tris a\xc5\xa1trius spyglius. Antsparniai ra\xc5\xa1tuoti._NEWLINE_Did\xc5\xbeioji gyvenimo dalis prab\xc4\x97ga b\xc5\xabnant lervos stadijoje. D\xc5\xbei\xc5\xabstan\xc4\x8diose ir nud\xc5\xbei\xc5\xabvusiose med\xc5\xbeiuose jos vystosi apie 10 met\xc5\xb3. Lervos stambios, siekia 21 cm, spalva ruda, kas yra gana ne\xc4\xafprasta, nes da\xc5\xbeniausiai \xc5\xabsuo\xc4\x8di\xc5\xb3 lervos b\xc5\xabna baltos spalvos. Medienoje grau\xc5\xbeia apie 10 cm skersmens ir apie 1 metro ilgio takus. Suaug\xc4\x99 vabalai gyvena neilgai, tik kelet\xc4\x85 m\xc4\x97nesi\xc5\xb3, per kuriuos susiporuoja ir padeda kiau\xc5\xa1in\xc4\x97lius po nud\xc5\xbei\xc5\xabvusi\xc5\xb3 med\xc5\xbei\xc5\xb3 \xc5\xbeieve._NEWLINE_Kartais skrenda \xc4\xaf \xc5\xa1vies\xc4\x85, bet da\xc5\xbeniausiai randamas mi\xc5\xa1ko paklot\xc4\x97je.\n_START_SECTION_\nPaplitimas, gausumas\n_START_PARAGRAPH_\nAptinkamas Brazilijoje, Ekvadore, Pranc\xc5\xabzijos Gvianoje, Peru, Venesueloje. Amazonijos regiono dr\xc4\x97gnuosiuose atogr\xc4\x85\xc5\xbe\xc5\xb3 mi\xc5\xa1kuose. Visame regione retas. D\xc4\x97l itin ilgo lerv\xc5\xb3 vystymosi r\xc5\xab\xc5\xa1iai labai didel\xc4\x99 \xc5\xbeal\xc4\x85 daro mi\xc5\xa1k\xc5\xb3 kirtimas ir valymas._NEWLINE_D\xc4\x97l savo i\xc5\xa1vaizdos \xc5\xa1i vabal\xc5\xb3 r\xc5\xab\xc5\xa1is labai paklausi tarp vabzd\xc5\xbei\xc5\xb3 kolekcionieri\xc5\xb3. Egzempliori\xc5\xb3 kaina kartais vir\xc5\xa1ija 800$. Suaug\xc4\x97li\xc5\xb3 gaudymas ir pardavin\xc4\x97jimas taip pat svariai prisideda prie populiacijos ma\xc5\xbe\xc4\x97jimo, nes labai da\xc5\xbenai pagaunami dar nesp\xc4\x97j\xc4\x99 susiporuoti vabalai ir kiau\xc5\xa1in\xc4\x97li\xc5\xb3 nepad\xc4\x97jusios patel\xc4\x97s._NEWLINE_\xc4\xaera\xc5\xa1ytas \xc4\xaf Tarptautin\xc4\x99 raudon\xc4\x85 knyg\xc4\x85 kaip pa\xc5\xbeeid\xc5\xbeiama (Vulnerable) r\xc5\xab\xc5\xa1is.\n_START_SECTION_\nDid\xc5\xbeiausi pasaulio vabalai\n_START_PARAGRAPH_\nMacrodontia cervicornis, kartu su giganti\xc5\xa1kuoju titanu (Titanus giganteus) ir vabalu herakliu (Dynastes hercules), yra did\xc5\xbeiausi pasaulio vabalai. Visi \xc5\xa1ie vabalai yra pana\xc5\xa1aus dyd\xc5\xbeio (170 - 175 mm). Ta\xc4\x8diau kuri i\xc5\xa1 \xc5\xa1i\xc5\xb3 vabal\xc5\xb3 r\xc5\xab\xc5\xa1i\xc5\xb3 yra pati did\xc5\xbeiausia, pasakyti sunku, nes viskas priklauso nuo vabalo matavimo metodikos. Jei matuojamas vabalo ilgis su ragais ir mandibul\xc4\x97mis, tada pirmoje vietoje eit\xc5\xb3 vabalas heraklis, o antroje Macrodontia cervicornis, palikdamas giganti\xc5\xa1k\xc4\x85j\xc4\xaf titan\xc4\x85 tre\xc4\x8dioje vietoje. Ta\xc4\x8diau, jei vabalo ilgis matuojamas be madibuli\xc5\xb3 ir rag\xc5\xb3, tada, be jokios abejon\xc4\x97s, pirmoje vietoje b\xc5\xabt\xc5\xb3 giganti\xc5\xa1kasis titanas, antroje Macrodontia cervicornis, o tre\xc4\x8dioje \xe2\x80\x93 vabalas heraklis. Tad Macrodontia cervicornis da\xc5\xbenai tituluojamas kaip antras pagal dyd\xc4\xaf pasaulio vabalas, nes abiem matavimo b\xc5\xabdais lieka antras.'